U-I-54/10
Natisni
Opravilna št.:
U-I-54/10
Datum odločitve:
5. 5. 2010
ECLI:
ECLI:SI:USRS:2010:U.I.54.10
Akt:
Odlok o prenehanju veljavnosti Odloka o začasni razglasitvi Plečnikovih tržnic v Ljubljani za kulturni spomenik državnega pomena (Uradni list RS, št. 12/09)
Izrek:
Zahteva za oceno ustavnosti in zakonitosti Odloka o prenehanju veljavnosti Odloka o začasni razglasitvi Plečnikovih tržnic v Ljubljani za kulturni spomenik državnega pomena (Uradni list RS, št. 12/09) se zavrže.
Evidenčni stavek:
Na podlagi izpodbijanega odloka, ki je prenehal veljati, ne morejo nastati zatrjevane protiustavne posledice. Zato niso izpolnjeni pogoji iz 47. člena Zakona o Ustavnem sodišču in je Ustavno sodišče zahtevo zavrglo.
Geslo:
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.2.51.3.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Tretjina poslancev.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Skupina poslank in poslancev Državnega zbora Republike Slovenije
Datum vloge:
1. 3. 2010
Vrsta odločitve:
sklep
Vrsta rešitve:
zavrženje
Dokument:
US29105
Dokument v PDF obliki:
U-I-54-10.pdf
129 KB
Prenesite datoteko
U-I-54/10-6
5. 5. 2010
SKLEP
Ustavno sodišče je v postopku za oceno ustavnosti in zakonitosti, začetem z zahtevo skupine poslank in poslancev Državnega zbora Republike Slovenije, na seji 5. maja 2010
sklenilo:
Zahteva za oceno ustavnosti in zakonitosti Odloka o prenehanju veljavnosti Odloka o začasni razglasitvi Plečnikovih tržnic v Ljubljani za kulturni spomenik državnega pomena (Uradni list RS, št. 12/09) se zavrže.
Obrazložitev
1. Predlagatelji izpodbijajo Odlok o prenehanju veljavnosti Odloka o začasni razglasitvi Plečnikovih tržnic v Ljubljani za kulturni spomenik državnega pomena (v nadaljevanju Odlok). Zatrjujejo njegovo neskladje z 2., s 5. in s 73. členom, z drugim odstavkom 120. člena in s 153. členom Ustave ter z drugim odstavkom 21. člena Zakona o varstvu kulturne dediščine (Uradni list RS, št. 16/08 – ZVKD-1). Menijo, da Odlok, ki ne določa razlogov za preklic začasne razglasitve, zmanjšuje dosedanje zagotovljeno pravno varstvo in omogoča nesorazmeren poseg v varstvo kulturne dediščine. Navajajo, da Odlok omogoča gradnjo garaže pod ljubljansko tržnico, kar naj bi bistveno okrnilo  oziroma uničilo estetsko, kulturno in socialno bistvo Plečnikovih tržnic.
2. Vlada Republike Slovenije je 17. 6. 2009 sprejela Odlok o razglasitvi del arhitekta Jožeta Plečnika v Ljubljani za kulturne spomenike državnega pomena (Uradni list RS, št. 51/09 – v nadaljevanju Odlok/09). Ta odlok v 20. členu razglaša za kulturni spomenik državnega pomena tudi Plečnikove tržnice. To pomeni, da se je z uveljavitvijo navedenega odloka vsebina izpodbijanega odloka izčrpala, saj so bile Plečnikove tržnice razglašene za kulturni spomenik državnega pomena s kasneje uveljavljenim novim predpisom. Na tej podlagi je izpodbijani odlok prenehal veljati. Po vsebini gre torej za primer, ki ga ureja 47. člen Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS). Po prvem odstavku tega člena Ustavno sodišče odloči o ustavnosti oziroma zakonitosti predpisa, ki v času vložitve zahteve ne velja več, če niso odpravljene posledice protiustavnosti. Pri podzakonskih predpisih Ustavno sodišče odloči, ali ima njegova ugotovitev učinek razveljavitve ali odprave. Zato je Ustavno sodišče predlagatelje pozvalo, naj izkažejo, katere morebitne škodljive posledice naj bi nastale zaradi izpodbijanega odloka in niso bile odpravljene oziroma bi jih bilo treba odpraviti.
3. Predlagatelji v odgovoru na poziv navajajo enako kot v zahtevi, in sicer, da se bo s predvideno gradnjo garaže prekomerno in nedopustno poseglo v arhitekturno dediščino, v njeno kulturno, estetsko in socialno bistvo, pri čemer naj bi zaradi prekomernega predvidenega uničenja nastale nepopravljive škodljive posledice. Opozarjajo, da Odlok/09 določa bistveno ožje vplivno območje in manj strog varstveni režim, kot sta bila določena v Odloku. Zgolj s temi navedbami predlagatelji niso izkazali nastanka škodljivih posledic, ki naj bi nastale kot posledica protiustavnosti oziroma nezakonitosti Odloka in ki bi jih bilo treba odpraviti. Na podlagi poizvedb,[1]  ki jih je opravilo Ustavno sodišče pri Upravni enoti Ljubljana, je namreč razvidno, da je bila zahteva Mestne občine Ljubljana za izdajo gradbenega dovoljenja za gradnjo podzemne parkirne hiše Tržnica pravnomočno zavrnjena. Pravna podlaga za izdajo gradbenega dovoljenja za morebitne gradbene posege na območju Plečnikovih tržnic so torej kvečjemu Odlok/09 in veljavni predpisi mestne občine, ki urejajo načrtovane posege v prostor, ne pa izpodbijani odlok. Zato na njegovi podlagi ne morejo nastati protiustavne posledice.
4. Ker torej niso izpolnjeni pogoji iz 47. člena ZUstS, je Ustavno sodišče zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik
Opomba:
[1] V zadevi št. U-I-57/10, v kateri je izpodbijana Obvezna razlaga Odloka o prostorskih ureditvenih pogojih za območja urejanja v mestnem središči (Uradni list RS, št. 98/08), je Ustavno sodišče pridobilo odločbo Upravne enote Ljubljana, Izpostava Center, št. 351-2431/2009-13 z dne 2. 3. 2010, ki je po navedbah izdajatelja odločbe postala pravnomočna.